|  |
| --- |
| ethnosimo-aade-gr |

 Αθήνα, 30 Ιουλίου 2025

**ΔΕΛΤΙΟ ΤΥΠΟΥ**

**ΑΑΔΕ: Αποκλειστικά μέσω νέας ψηφιακής εφαρμογής η δήλωση ρευστών διαθεσίμων στα Τελωνεία από 1/8**

Σε πλήρη παραγωγική λειτουργία τίθεται από 1/8 η νέα ψηφιακή εφαρμογή της Ανεξάρτητης Αρχής Δημοσίων Εσόδων για την ηλεκτρονική υποβολή δηλώσεων ρευστών διαθεσίμων στα Τελωνεία εισόδου και εξόδου της χώρας.

Η εφαρμογή θα είναι διαθέσιμη σε όλα τα Τελωνεία και στα 42 σημεία εισόδου-εξόδου της επικράτειας (χερσαία σύνορα, διεθνείς αερολιμένες και λιμάνια), αντικαθιστώντας οριστικά την προηγούμενη χειρόγραφη διαδικασία. Στα σημεία αυτά θα υπάρχει διαθέσιμος Η/Υ για την υποβολή της σχετικής δήλωσης, για την οποία θα μπορεί να ζητηθεί επικουρικά η συνδρομή των τελωνειακών υπαλλήλων.

Με την ενεργοποίηση της ψηφιακής διαδικασίας:

* Διευκολύνεται σημαντικά η διαδικασία εισόδου και εξόδου ταξιδιωτών από και προς τρίτες χώρες, οι οποίοι μεταφέρουν νόμιμα ρευστά διαθέσιμα.
* Παρέχεται η δυνατότητα **ηλεκτρονικής καταχώρησης, παρακολούθησης, συσχέτισης και διασταύρωσης** των σχετικών στοιχείων, ενισχύοντας έτσι την αποτελεσματικότητα των τελωνειακών ελέγχων.

Ειδικότερα, η ψηφιοποίηση της διαδικασίας:

* επιτρέπει την έγκαιρη παρέμβαση και την αποτελεσματικότερη στόχευση των ελέγχων
* εξασφαλίζει τη διαφάνεια και την ακεραιότητα των τελωνειακών ελέγχων
* αναβαθμίζει το ρόλο των τελωνειακών υπηρεσιών στην καταπολέμηση της νομιμοποίησης εσόδων από εγκληματικές δραστηριότητες, καθώς και της χρηματοδότησης της τρομοκρατίας ή άλλων παράνομων ενεργειών.

Επισημαίνεται ότι στη χώρα μας υποβάλλονται ετησίως περίπου 5.000 δηλώσεις ρευστών διαθεσίμων. Συγκεκριμένα, κατά το έτος 2024, υποβλήθηκαν 4.866 δηλώσεις.